**La săniuş**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cască, se întinde leneş

Lângă sobă pisicuţa:

Unde e Vasile oare?

S-o fi dus cu săniuţa?

Unde-i oare? Nu-l găseşte,

Dar atât de mult ar vrea

Să se dea cu săniuţa

De pe derdeluş şi ea.

Iese-afară şi priveşte,

Fulgii cad din cer puhoi,

Îi atinge cu lăbuţa:

Au! Că sunt atât de moi!

Vrea să-i prindă ca pe fluturi…

Ce năstruşnică pisică,

Zice fără supărare,

Când apare, Vasilică.

– Urcă-n sanie mai iute,

Să plecăm la săniuş!

După ei aleargă vesel

Alt amic, un căţeluş.